Έναν 32χρονο, ιδιοκτήτη πρατηρίου βενζίνης, συνέλαβαν τα στελέχη της Υποδιεύθυνσης Ασφάλειας Ρεθύμνου σε οικισμό περίπου 10 χλμ νοτιοανατολικά της πόλης.

Ο 32χρονος κατηγορείται για παράνομη κατοχή και εμπορία όπλων και πυρομαχικών, καθώς σε χωράφι ιδιοκτησίας του εντόπισαν θαμμένο ένα μικρό οπλοστάσιο.

Σύμφωνα με πηγές που επικαλείται το bloko.gr ο 32χρονος είχε συλληφθεί και προφυλακιστεί το 2016 για υπόθεση ναρκωτικών, είναι γιος απόστρατου αντιστρατήγου του Στρατού και έχει σχέση με τη Χρυσή Αυγή, χωρίς ωστόσο το δημοσίευμα να διευκρινίζει εάν είναι μέλος ή απλός υποστηρικτής του κόμματος.

Μέσα σε βαρέλια είχε κρυμμένα:

πολεμικό όπλο (πολυβόλο), MG 1 M ( PKM ) με δίποδα στήριξης και διόπτρα,

2 πολεμικά όπλα (KALASHNIKOV) με 2 κοντάκια και 2 γεμιστήρες

οπλοπολυβόλο UZI, με πτυσσόμενο κοντάκι, σιγαστήρα και δύο γεμιστήρες

9 χειροβομβίδες (αμυντικού τύπου)

6 πιστόλια

13 γεμιστήρες πιστολιού και 1 πολεμικού όπλου

ξιφολόγχη πολεμικού όπλου KALASHNIKOV

βραδύκαυστο φυτίλι μήκους δύο (2) μέτρων

5 πυροκροτητές,

2.893 φυσίγγια, διαφόρων τύπων και διαμετρημάτων καθώς και

διάφορα εξαρτήματα και καθαριστικά όπλων.

Επιπλέον, βρέθηκε και κατασχέθηκε το χρηματικό ποσό των (18.000) ευρώ, ως προερχόμενο από εμπορία όπλων, καθώς και έξι (6) τραπεζικές επιταγές με τα στοιχεία του δράστη και αναγραφόμενο το συνολικό χρηματικό ποσό των (186.000) ευρώ.

Κατά την έρευνα που πραγματοποιήθηκε στον 32χρονο βρέθηκαν στην κατοχή του και κατασχέθηκαν το χρηματικό ποσό των (1.500) ευρώ και 2 κινητά τηλέφωνα.